Ukrainan jalkapallomaajoukkue

Ukrainan jalkapallomaajoukkue on Ukrainaa kansainvälisissä maajoukkuekilpailuissa edustava joukkue, joka toimii Ukrainan jalkapalloliiton alaisuudessa.
Ukraina on lokakuussa 2023 FIFA-rankingissa sijalla 22. Parhaimmillaan se on ollut sijalla 13 vuonna 2006.
Historia.
Ukraina pelasi ensimmäisen maaottelunsa Neuvostoliiton hajoamisen jälkeen 29. huhtikuuta 1992 Unkaria vastaan.
Ennen maan itsenäistymistä ukrainalaiset pelasivat Neuvostoliiton maajoukkueessa, ja jotkut parhaista ukrainalaispelaajista, kuten Igor Dobrovolski, Andrei Kantšelskis, Viktor Onopko ja Oleg Salenko, päättivät jatkaa maajoukkueuraansa Venäjän maajoukkueessa, sillä se oli Neuvostoliiton perinteen virallinen jatkaja, ja Ukraina ei osallistunut kansainvälisiin kilpailuihin ennen vuotta 1994. Ukraina myös joutui alussa aloittamaan heikommista karsintakoreista, sillä Neuvostoliiton viiden vuoden aikana keräämät menivät suoraan Venäjälle, vaikka suuri osa joukkueen pelaajista oli ollut ukrainalaisia.
Ensimmäisen kerran Ukraina selviytyi arvokilpailujen lopputurnaukseen 2006 Saksan MM-kisoihin. Kroatia oli estänyt pääsyn 1998 Ranskan MM-kisoihin, Slovenia 2000 EM-kisoihin ja Saksa 2002 MM-kisoihin.
Epäonnistuneiden Euro 2004 -karsintojen jälkeen Ukrainan valmentajaksi palkattiin entinen Neuvostoliiton huippupelaaja Oleh Bloh’in, mikä osoittautui oikeaksi ratkaisuksi Ukrainan voitettua oman karsintalohkonsa. Itse lopputurnauksessa joukkue eteni puolivälieriin, missä se kärsi tappion maalein 0–3 maailmanmestaruuden voittaneelle Italialle. Joukkue ei kyennyt Bloh’inin alaisuudessa selviytymään 2008 EM-kisoihin jäätyään lohkossa neljänneksi. 
Entinen Neuvostoliiton maajoukkuepelaaja Oleksi Myh’ailytšenko aloitti valmentajan tehtävässä vuonna 2008. Ukraina pelasi lohkossa 6 yhdessä Englannin, Kroatian, Valko-Venäjän, Kazakstanin ja Andorran kanssa. Englannin voittamassa lohkossa Ukraina sijoittui toiseksi ja selviytyi kaksiosaiseen jatkokarsintaan Kreikkaa vastaan. Kreikassa pelattu ottelu päättyi 0–0 ja omalla kotikentällään Ukraina hävisi Kreikalle 0–1, joten Ukraina ei päässyt MM-kisoihin. EM-kisoissa 2012 Ukraina toimi isäntänä yhdessä Puolan kanssa. Isännyyden (jaetun sellaisen) ansiosta joukkue oli automaattisesti mukana lopputurnauksessa eikä sen tarvinnut osallistua karsintoihin. Lopputurnauksessa Ukraina voitti Ruotsin 2–1 mutta hävisi sen jälkeen Ranskalle 0–2 ja Englannille 0–1 eikä selviytynyt alkulohkostaan jatkoon. MM-kisojen 2014 karsintalohkossaan Ukraina sijoittui Myh’ailo Fomenkon valmennuksessa toiseksi. Jatkokarsinnassa se pelasi Ranskaa vastaan ja voitti ensimmäisen osaottelun kotikentällään 2–0 mutta hävisi vierasottelun 0–3 eikä päässyt lopputurnaukseen.
Seuraavan kerran Ukraina pelasi arvokilpailuissa vuonna 2016, kun se oli sijoittunut EM-karsintojen alkulohkossaan kolmanneksi ja voittanut kaksiosaisessa jatkokarsinnassa Slovenian. EM-lopputurnauksessa Ukraina hävisi Saksalle ja Pohjois-Irlannille 0–2 sekä Puolalle 0–1 eikä päässyt alkulohkostaan jatkoon. Fomenko lopetti päävalmentajapestinsä tähän turnaukseen ja tilalle nousi Andri Ševtšenko. Vuoden 2018 MM-kisojen karsintalohkossaan Ukraina jäi kolmanneksi edellään Islanti ja Kroatia eikä siten päässyt edes jatkokarsintaan.
Vuoden 2020 EM-kisojen karsinnoissa Ukraina voitti lohkonsa kahdeksasta ottelustaan kuusi ja kärsi ainoat pistemenetyksensä vierastasapeleissä Portugalia ja Serbiaa vastaan. Vuodelle 2021 koronaviruspandemian vuoksi siirretyn EM-lopputurnauksen alkulohkossaan Ukraina hävisi Alankomaille 2–3, voitti Pohjois-Makedonian 2–1 ja hävisi Itävallalle 0–1. Ukraina selviytyi lohkokolmosten vertailun tuloksena neljännesvälieriin, joissa se voitti Ruotsin jatkoajan jälkeen 2–1. Puolivälierissä Ukraina hävisi Englannille 0–4. Muutama viikko EM-turnauksen jälkeen Ševtšenko ilmoitti jättävänsä päävalmentajan tehtävän.
Vuoden 2022 MM-kisojen karsintalohkonsa kahdeksasta ottelustaan Ukraina voitti vain kaksi, kerran Suomen ja kerran Bosnia ja Hertsegovinan, mutta pelasi lopuissa kuudessa ottelussa tasapelin ja sijoittui lohkossa toiseksi Ranskan takana. Ukrainassa alkaneen sodan vuoksi Ukrainan jatkokarsintaottelut siirtyivät kesäkuulle 2022. Jatkokarsinnassa Ukraina voitti Skotlannin 3–1 mutta hävisi Walesille 0–1 eikä selviytynyt lopputurnaukseen.